L'article 9.8 de l'Estatut d'autonomia de Catalunya estableix que la Generalitat de Catalunya té competència exclusiva en matèria de denominació oficial dels municipis i topònims.
D'acord amb l'article 3 de l'Estatut, la Llei 1/1998, de 7 de gener, de política lingüística, estableix que els topònims de Catalunya tenen com a única forma oficial la catalana i atribueix als ajuntaments la determinació de la denominació dels nuclis de població.
La Comissió de Toponímia, la qual es regula al Decret 78/1991, de 8 d'abril, sobre l'ús de la toponímia, modificat pel Decret 59/2001, de 23 de gener, és l'òrgan d'assessorament, consulta i proposta en matèria de fixació oficial dels topònims de Catalunya.
Aquesta Comissió, en iniciar els treballs necessaris per confeccionar un Nomenclàtor oficial de la toponímia major de Catalunya, en compliment de la Resolució 563/V del Parlament de Catalunya, va constatar la necessitat de comptar amb un suport normatiu adequat, quant al que afecta la denominació oficial dels nuclis de població i de les entitats municipals descentralitzades, d'acord amb el principi de seguretat jurídica, i atesa la manca de regulació en la matèria i la pluralitat de competències i d'interessos que hi concorren.
D'acord amb això, per tal de donar un marc normatiu a la competència municipal assenyalada, cal desplegar el procediment per a l'aprovació de la denominació dels nuclis de població de manera que es compatibilitzi la competència municipal per a la determinació d'aquests topònims amb les atribucions de l'Institut d'Estudis Catalans com a institució encarregada d'establir i actualitzar la normativa lingüística del català tal com reconeix la Llei 8/1991, de 3 de maig, sobre l'autoritat lingüística de l'Institut d'Estudis Catalans.
També s'ha establir la regulació del procediment per a la modificació de la denominació de les entitats municipals descentralitzades mitjançant un règim anàleg al que regula els canvis de denominació dels municipis.
Vist l'informe de la Comissió de Govern Local de Catalunya i d'acord amb el dictamen de la Comissió Jurídica Assessora, a proposta dels consellers de Governació i Relacions Institucionals i de Cultura i d'acord amb el Govern,
Aquest Decret estableix els procediments que s'han de seguir per al canvi de la denominació dels nuclis de població i les entitats municipals descentralitzades i per a la determinació de la denominació dels nuclis de nova creació.
Denominació dels nuclis de població
Als efectes d'aquest Decret, s'entén per nucli de població el conjunt d'almenys deu edificacions que formen carrers, places i altres vies urbanes.
Excepcionalment, el nombre d'edificacions pot ser inferior a deu sempre que la població superi els cinquanta habitants.
S'inclouen en el nucli les edificacions que, tot i estar aïllades, estiguin a menys de 200 metres dels límits exteriors del conjunt.
En la determinació d'aquesta distància s'han d'excloure els terrenys ocupats per instal·lacions industrials, comercials, cementiris, parcs, jardins, zones esportives, canals o rius que puguin ser creuats per ponts, aparcaments, infraestructures de transport o altres construccions o instal·lacions similars.
3.1 La determinació de la denominació dels nuclis de població correspon a l'ajuntament del municipi en el qual es trobin.
3.2 La iniciativa per al canvi de denominació correspon al mateix ajuntament o a la Generalitat de Catalunya.
3.3 Els procediments que cal seguir per determinar la denominació dels nuclis de població són els que preveuen els articles 4 i 5 d'aquest Decret.
Procediment a iniciativa de l'ajuntament
4.1 El procediment per a la determinació i per al canvi de denominació dels nuclis de població el pot iniciar d'ofici el mateix ajuntament del municipi en què es troben, mitjançant Decret de l'alcaldia amb la redacció prèvia d'una memòria que justifiqui la proposta.
En aquest cas, l'expedient s'ha de sotmetre a informació pública per un termini de trenta dies i posteriorment s'ha de demanar un dictamen a l'Institut d'Estudis Catalans sobre la correcció lingüística de la proposta.
Aquest dictamen s'ha d'emetre en el termini d'un mes.
4.2 El ple de l'ajuntament ha de pronunciar-se en el termini de quatre mesos, a comptar de la data d'iniciació, per majoria simple dels membres presents.
En el cas que no es pronunciï dins d'aquest termini, s'ha d'arxivar l'expedient.
4.3 L'acord adoptat pel ple s'ha de comunicar al Departament de Governació i Relacions Institucionals.
5.1 El Departament de Governació i Relacions Institucionals de la Generalitat de Catalunya, amb el dictamen favorable de l'Institut d'Estudis Catalans, pot proposar als municipis el canvi de la denominació dels seus nuclis de població per tal que s'adeqüin a la normativa lingüística de l'Institut d'Estudis Catalans i a la tradició toponomàstica catalana.
5.2 L'ajuntament ha de sotmetre la proposta a informació pública per un termini de trenta dies i posteriorment el ple ha de pronunciar-se sobre la proposta per majoria simple dels membres presents, en el termini de tres mesos a comptar de la data d'entrada de la proposta en el registre general de l'ajuntament.
5.3 L'acord adoptat pel ple s'ha de comunicar al Departament de Governació i Relacions Institucionals.
5.4 Si el ple no notifica l'acord al Departament de Governació i Relacions Institucionals, aquest Departament ha de comunicar aquest fet a l'ajuntament interessat.
Un cop transcorregut el termini d'un mes des de la data d'entrada de la comunicació esmentada en el registre general de l'ajuntament la proposta s'entén denegada per l'ajuntament.
Registre i comunicació dels canvis de denominació
6.1 El Departament de Governació i Relacions Institucionals ha d'anotar al registre d'ens locals els canvis de denominació de nuclis de població que es produeixin.
6.2 El Departament de Governació i Relacions Institucionals ha de comunicar al Departament de Cultura, a l'Institut d'Estadística de Catalunya, a l'Institut Cartogràfic de Catalunya i a l'Institut d'Estudis Catalans els canvis de denominació de nuclis de població que hagin estat inscrits al registre d'ens locals.
6.3 En el cas que la denominació aprovada per l'ajuntament no s'ajusti a la normativa lingüística de l'Institut d'Estudis Catalans, es podrà procedir d'acord amb el que estableix l'article 65 de la Llei 7/1985, de 2 d'abril, reguladora de les bases del règim local.
Coordinació amb l'Institut Nacional d'Estadística
En el marc dels acords de col·laboració que s'estableixin, i sens perjudici de les obligacions que corresponen als ajuntaments d'acord amb la normativa que regula el padró municipal d'habitants, l'Institut d'Estadística de Catalunya ha de facilitar a l'Institut Nacional d'Estadística la informació necessària per a l'actualització de les denominacions dels nuclis de població a la relació d'unitats de població.
8.1 L'aprovació de la denominació dels nuclis de població d'acord amb algun dels procediments regulats en aquest Decret atorga el caràcter de denominació oficial.
8.2 Aquesta denominació és la que s'haurà d'emprar en la retolació, a la cartografia i la documentació oficial i, en especial, en la revisió anual de la relació de nuclis de població que s'ha de dur a terme d'acord amb el que estableix la normativa que regula el padró municipal d'habitants.
8.3 El canvi de nom dels nuclis de població no afecta la denominació del municipi al qual pertany ni en pot alterar la capitalitat.
Canvi de denominació del municipi
Els canvis en la denominació del municipi no afecten la denominació de cap dels nuclis que en formen part.
10.1 El procediment per al canvi de denominació de les entitats municipals descentralitzades es pot iniciar a instància del Govern de la Generalitat, de l'ajuntament afectat o de la mateixa entitat.
El procediment que s'ha de seguir i els requisits de publicitat són els establerts per al canvi de denominació dels municipis en el Reglament de demarcació territorial i població dels ens locals.
10.2 En el cas que l'expedient l'iniciï la mateixa entitat, l'acord d'iniciació ha de ser adoptat per la junta de veïns a proposta del president i s'ha de presentar a l'ajuntament per a la seva tramitació.
Per a l'adopció dels acords de l'entitat s'atindrà al que determina l'article 80 de la Llei 8/1987, de 15 d'abril, municipal i de règim local de Catalunya.
L'ajuntament ha de tramitar l'expedient d'acord amb el procediment establert en el Reglament de demarcació territorial i població dels ens locals per al canvi de denominació dels municipis a iniciativa de l'ajuntament.
—1 La denominació oficial de les entitats municipals descentralitzades és la que figura a l'Edicte de 13 d'abril de 1999, pel qual es dóna publicitat als noms oficials dels municipis, de les seves capitals respectives i de les entitats municipals descentralitzades de Catalunya.
Qualsevol canvi en aquestes denominacions s'ha de fer d'acord amb el que estableix l'article 10 d'aquest Decret.
—2 Els dictàmens de l'Institut d'Estudis Catalans als quals es refereixen els articles 4 i 5 i la disposició transitòria 1 d'aquest Decret els ha d'emetre l'òrgan que determini el Conselh Generau dera Val d'Aran quan es tracti de nuclis de població i d'entitats municipals descentralitzades situades en el territori de la Val d'Aran.
—1 La Comissió de Toponímia, en el termini d'un any des de l'entrada en vigor d'aquest Decret, ha d'elaborar una proposta amb la denominació dels nuclis de població dels municipis de Catalunya, amb el dictamen favorable de l'Institut d'Estudis Catalans, que s'ha de sotmetre a l'aprovació dels municipis respectius d'acord amb el que estableix l'article 5 d'aquest Decret.
—2 Els ajuntaments i la resta d'administracions competents en cada cas han d'adoptar les mesures necessàries per tal que, en el termini de dos anys des de l'entrada en vigor d'aquest Decret, siguin substituïts els rètols que no s'ajustin a les denominacions oficials.
Es deroguen els apartats 2 i 3 de l'article 6 del Decret 78/1991, de 8 d'abril, sobre l'ús de la toponímia.
—1 Es modifica la lletra i) de l'apartat 1 de l'article 115 del Reglament de demarcació territorial i població dels ens locals, aprovat pel Decret 140/1988, de 24 de maig, que queda redactat de la manera següent:
—2 Aquest Decret entra en vigor l'endemà d'haver estat publicat al Diari Oficial de la Generalitat de Catalunya.